b'\n_START_ARTICLE_\nKo\xc4\x8dino karalyst\xc4\x97\n_START_SECTION_\nIstorija\n_START_PARAGRAPH_\n\xc5\xa0i karalyst\xc4\x97 atsirado suirus \xc4\x8ceros imperijai, ir tradici\xc5\xa1kai jos valdov\xc5\xb3 dinastija save kildina i\xc5\xa1 paskutiniojo \xc4\x8ceros valdovo Ramavarma Kulasecharos sesers. Ji buvo viena stipriausi\xc5\xb3, drauge su Valuvanadu. Jos pirmoji sostin\xc4\x97 buvo Vaneris._NEWLINE_XIV a. prad\xc5\xbeioje, \xc5\xa1iaur\xc4\x97je augant Ko\xc5\xbeikod\xc4\x97s karalystei, per ilgus karus \xc5\xa1i apkarp\xc4\x97 daug Ko\xc4\x8dino teritorij\xc5\xb3 \xc5\xa1iaur\xc4\x97je. Tada Perumpadapas neteko Vanerio ir buvo priverstas perkelti sostin\xc4\x99 \xc4\xaf pietus, \xc4\xaf Kodungalor\xc4\x85._NEWLINE_1402 m. v\xc4\x97l prasid\xc4\x97jo Ko\xc5\xbeikod\xc4\x97s ekspansija. Ko\xc5\xbeikod\xc4\x97s sienos gr\xc4\x97smingai priart\xc4\x97jo prie sostin\xc4\x97s, tod\xc4\x97l ji v\xc4\x97l buvo perkelta pie\xc4\x8diau, \xc4\xaf Ko\xc4\x8din\xc4\x85. Tam buvo ir kit\xc5\xb3 prie\xc5\xbeas\xc4\x8di\xc5\xb3: po XIV a. potvynio Kodungaloras tapo nebetinkamas geram uostui, o prie Ko\xc4\x8dino atsirado puikiausios tam s\xc4\x85lygos._NEWLINE_Nuo XVI a. be Ko\xc4\x8dino svarbios sostin\xc4\x97s buvo ir Trisuras bei Tripunitura. Pastarojoje nuo XVIII a. vidurio rezidavo valdovai. XVII-XVIII a. valstyb\xc4\x97s valdyme labai didel\xc4\xaf vaidmen\xc4\xaf vaidino paliath a\xc4\x8danai, savoti\xc5\xa1ki ministrai pirmininkai, visi kil\xc4\x99 i\xc5\xa1 vienos \xc5\xa1eimos._NEWLINE_1503 m. portugalai Ko\xc4\x8dine \xc4\xafsteig\xc4\x97 pirm\xc4\x85j\xc4\x85 kolonij\xc4\x85 Indijoje: \xc4\x8dia buvo pastatytas Ko\xc4\x8dio fortas. Jie persekiojo \xc4\x8dia nuo seno gyvenusi\xc4\x85 \xc5\xbeyd\xc5\xb3 bendruomen\xc4\x99. 1663 m. olandai, sudar\xc4\x99 s\xc4\x85jung\xc4\x85 su Ko\xc4\x8dino prie\xc5\xa1ais Ko\xc5\xbeikode ir Kolathunadu, i\xc5\xa1vijo portugalus ir \xc4\xafsigal\xc4\x97jo Ko\xc4\x8dine._NEWLINE_1773 m. auganti Maisoro karalyst\xc4\x97 pavert\xc4\x97 Ko\xc4\x8din\xc4\x85 savo vasalu, o v\xc4\x97liau \xc4\xafsigal\xc4\x97jo britai._NEWLINE_Brit\xc5\xb3 Indijos laikais Ko\xc4\x8dino karalyst\xc4\x97 i\xc5\xa1laik\xc4\x97 savivald\xc4\x85. Po Indijos nepriklausomyb\xc4\x97s 1947 m. Ko\xc4\x8dinas buvo sujungtas su Travankoru, tokiu b\xc5\xabdu suformuojant nauj\xc4\x85 valstij\xc4\x85. Senosios dinastijos nariai yra i\xc5\xa1lik\xc4\x99 iki dabar.'